Arnøyhamn

Arnøyhamn er ei bygd rundt Grunnfjorden på sørsiden av Arnøya i Nord-Troms. Det er skriftlige belegg for at stedet har vært bebodd siden rundt år 1500, men det er også gjort steinalderfunn på stedet.
På det meste bodde det rundt 300 personer på stedet, i 2000 var folketallet nede i 167, mens tallet i 2019 var sunket til 111. (Singla tilhører Arnøyhamn grunnkrets, men er ubebodd per 2019.)
Navnet Arnøyhamn stammer fra 1931 da det ble etablert postkontor i bygda. Før det var gårdsnavnet Grunnfjord benyttet som bygdenavn, men dette navnet var opptatt som poststednavn. Etter hvert har også navnet Arnøyhamn erstattet Grunnfjord som bygdenavn.

Samfunn

Like etter 2. verdenskrig ble det bygd ungdomshus like sør for der kirka står i dag, men det brant ned på midten av 1970-tallet. Ungdomshuset ble erstattet av Arnøyhamn grendehus som ble tatt i bruk i 1983.

Kommunikasjoner

Bygdeveien, nå fylkesveg 347, i Arnøyhamn og til Langfjorden ble bygd fra 1958 og utover begynnelsen av 1960-tallet. Da ble også dagens bru over Storelva bygd, mens det tidligere hadde det vært ei trebru over til Røynes. Veiforbindelse til de andre bygdene på Arnøya kom i 1968 til Årviksand, i 1970 til Lauksletta og i 1973 til Akkarvik. I 1970 ble det også fergeforbindelse til fastlandet via Lauksundskaret fergeleie og Skjervøy, fra 1993 til Storstein på Kågen.
På 1950-tallet ble det bygd kai som kunne anløpes av lokalbåtene; før det ble ekspedisjonsbåt benyttet. Rundt 1990 ble kaia utbedret og det ble lagd molo ut til kaihodet til erstatning for den tidligere lange trekaia utover. I 2000 ble det bygd molo like utafor kaia og det ble foretatt oppmudring for havn. Her ble det etablert småbåthavn og bygd nytt fiskemottak som var i drift noen år. Arnøyhamn har i dag hurtigbåtforbindelse med Tromsø og Skjervøy flere dager i uka.

Skole

Bygda har i dag den eneste kommunale barne- og ungdomsskolen på Arnøya (privatskole i Årviksand). Fram til 2. verdenskrig befant skolen seg på Haugnesodden. Etter krigen ble det bygd skolebrakke nede ved sjøen rett utafor Rotnes. Dagens skole ble opprinnelig bygd som folkeskole og framhaldsskole med internat i 1957. På internatet bodde framhaldsskoleelever fra de andre bygdene på Arnøya, i tillegg til elever fra Laukøya, Vorterøya og Uløybukta. Dessuten bodde her barneskoleelever fra Langfjorden, og delvis også Haugnes og Løvli. Veiutbygginga rundt 1970 tok bort grunnlaget for internatet, og bygninga ble tatt i bruk til blant annet barnehage, legekontor, tannlegekontor og kontor for nærradioen.

Kirke

Den første kirkegården, "gammelkirkegården" nord for Kjergårdselva, ble tatt i bruk tidlig på 1900-tallet. Etter 2. verdenskrig begynte denne å bli full, og i 1950 ble det etablert ny kirkegård sør for Kjergårdselva. Rundt år 2000 ble kirkegården utvidet oppover og sørover ovenfor Arnøy kirke som var bygd i 1978.

Næringsliv

På slutten av 1960-tallet ble det i tilknytning til båtekspedisjonen og butikken etablert fiskebruk med salting og henging av fisk, men dette ble nedlagt rundt 1980. Senere var det en periode drevet fiskemottak med frakt av fisken til andre fiskebruk. I dag fins det en dagligvarebutikk i bygda.
Utenom skolen, butikken og et par fiskebåter er det i dag få arbeidsplasser i bygda.